U-I-85/11
Natisni
Opravilna št.:
U-I-85/11
Datum odločitve:
24. 1. 2014
ECLI:
ECLI:SI:USRS:2014:U.I.85.11
Akt:
Zakon o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 76/10 – uradno prečiščeno besedilo) (ZUSDDD)
Izrek:
Pobuda za začetek postopka za oceno ustavnosti Zakona o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 76/10 – uradno prečiščeno besedilo) se zavrže.
Evidenčni stavek:
Zakonodajalec je s sprejemom Zakona o povračilu škode osebam, ki so bile izbrisane iz registra stalnega prebivalstva (ZPŠOIRSP) zapolnil zatrjevano protiustavno pravno praznino, zato pobudniki ne izkazujejo več pravnega interesa za presojo ustavnosti izpodbijanega predpisa.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Društvo civilna iniciativa izbrisanih prebivalcev, Ljubljana in drugi
Datum vloge:
26. 4. 2011
Vrsta odločitve:
sklep
Vrsta rešitve:
zavrženje
Dokument:
US30319
Dokument v PDF obliki:
U-I-85-11.pdf
140 KB
Prenesite datoteko
U-I-85/11-19
24. 1. 2014
SKLEP
Ustavno sodišče je v postopku za preizkus pobude Društva civilna iniciativa izbrisanih prebivalcev, Ljubljana, in drugih, ki jih zastopa Odvetniška družba Čeferin, o. p., d. o. o., Grosuplje, na seji 24. januarja 2014
sklenilo:
Pobuda za začetek postopka za oceno ustavnosti Zakona o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 76/10 – uradno prečiščeno besedilo) se zavrže.
OBRAZLOŽITEV
1. Pobudniki izpodbijajo Zakon o urejanju statusa državljanov drugih držav naslednic nekdanje SFRJ v Republiki Sloveniji (v nadaljevanju ZUSDDD). Zatrjujejo, da jim je zaradi obstoja pravne praznine v navedenem zakonu oziroma v celotnem pravnem redu Republike Slovenije onemogočena odprava posledic kršitev človekovih pravic in temeljnih svoboščin, povzročenih z izbrisom iz registra stalnega prebivalstva. Zaradi protiustavnega in nezakonitega ravnanja državnih organov, ki se je odrazilo v množičnih in sistematičnih kršitvah človekovih pravic in temeljnih svoboščin, naj bi utrpeli pomembne pravne in dejanske posledice (npr. izgubo zaposlitve in prikrajšanje za vse pravice, ki iz tega izvirajo; prikrajšanje za temeljne pravice iz pokojninskega in invalidskega zavarovanja ter za pravico do zdravstvenega varstva; izgubo pravice do odkupa stanovanja pod ugodnimi pogoji; prikrajšanje za redne stike z družinskimi člani; onemogočanje nadaljevanja šolanja). Pobudniki poudarjajo, da je bila vsem grobo kršena pravica do osebnega dostojanstva in varnosti po 34. členu Ustave. Ustavnemu sodišču predlagajo ugotovitev protiustavnosti izpodbijanega zakona, ker ta ne omogoča odprave posledic kršitev človekovih pravic in temeljnih svoboščin, povzročenih z izbrisom, ter odprave premoženjske in nepremoženjske škode, ki jim je nastala zaradi protiustavnega in nezakonitega ravnanja državnih organov.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Na obstoj pravnega interesa mora paziti Ustavno sodišče ves čas postopka.
3. Pobudniki so svoj pravni interes utemeljevali s trditvijo, da zatrjevana pravna praznina v ZUSDDD (oziroma v celotnem pravnem redu Republike Slovenije) neposredno posega v njihov pravni položaj, saj obstoječa zakonska ureditev ne omogoča odprave posledic kršitev človekovih pravic ali temeljnih svoboščin, povzročenih z izbrisom iz registra stalnega prebivalstva. Državni zbor je na seji 21. 11. 2013 sprejel Zakon o povračilu škode osebam, ki so bile izbrisane iz registra stalnega prebivalstva (Uradni list RS, št. 99/13 – v nadaljevanju ZPŠOIRSP).[1] Ta zakon ureja pravico do denarne odškodnine in do drugih oblik pravičnega zadoščenja z namenom poprave kršitev človekovih pravic in temeljnih svoboščin za osebe, določene s tem zakonom, ki jim je, ko so zanje začele veljati določbe Zakona o tujcih (Uradni list RS, št. 1/91-I in nasl. – ZTuj), v registru stalnega prebivalstva prenehala prijava stalnega prebivališča (izbris iz registra stalnega prebivalstva). Ta zakon določa tudi upravičence in upravičenke, merila za odmero in višino denarne odškodnine, načine in roke za izplačilo, druge oblike pravičnega zadoščenja ter postopek in organe, pristojne za odločanje.
4. Glede na to, da je zakonodajalec s sprejemom ZPŠOIRSP zapolnil zatrjevano protiustavno pravno praznino, pobudniki ne izkazujejo več pravnega interesa za presojo ustavnosti ZUSDDD. Ustavno sodišče je zato njihovo pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik
Opomba:
[1] Ta zakon začne veljati petnajsti dan po objavi v Uradnem listu Republike Slovenije (tj. 18. 12. 2013), uporabljati pa se bo začel šest mesecev po njegovi uveljavitvi (tj. 18. 6. 2014).